*****

ΚΑΝΟΝΙΣΜΟΣ (ΕΟΚ) αριθ. 2325/86 ΤΗΣ ΕΠΙΤΡΟΠΗΣ

της 24ης Ιουλίου 1986

σχετικά με τις ανακοινώσεις από τα κράτη μέλη στην Επιτροπή, στον τομέα των πίσων, κουκιών, φουλιών και γλυκών λούπινων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1431/82 του Συμβουλίου της 18ης Μαΐου 1982 περί ειδικών μέτρων για τα πίσα, τα κουκιά, τα φούλια και τα γλυκά λούπινα (1), όπως τροποποιήθηκε τελευταία από τον κανονισμό (ΕΟΚ) αριθ. 1485/85 (2), και ιδίως το άρθρο

Εκτιμώντας:

ότι, για να εξασφαλιστεί η καλή διαχείριση των μέτρων που προβλέπονται για τα πίσα, τα κουκιά, τα φούλια και τα γλυκά λούπινα, είναι απαραίτητο να ενημερώνεται η Επιτροπή από τα κράτη μέλη σχετικά με την εφαρμογή των διαφορετικών μέτρων που προβλέπονται από τον κανονισμό (ΕΟΚ) αριθ. 2036/82 του Συμβουλίου της 19ης Ιουλίου 1982 περί θεσπίσεως των γενικών κανόνων σχετικά με τα ειδικά μέτρα για τα πίσα, τα κουκιά, τα φούλια και τα γλυκά λούπινα (3), όπως τροποποιήθηκε τελευταία από τον κανονισμό (ΕΟΚ) αριθ. 1832/85 (4), καθώς και από τον κανονισμό (ΕΟΚ) αριθ. 3540/85 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 604/86 (6) · ότι, για το σκοπό αυτό, πρέπει να ανακοινώνονται τακτικά από τα κράτη μέλη στην Επιτροπή ορισμένα στοιχεία σχετικά με τις εγκεκριμένες οργανώσεις, την κατάσταση της παραγωγής και της αγοράς, καθώς και τα εμπορικά ρεύματα στον τομέα των πίσων, των κουκιών, των φουλιών και των γλυκών λούπινων·

ότι κρίνεται, εντούτοις, σκόπιμο οι ανακοινώσεις αυτές να περιορίζονται στις απολύτως αναγκαίες και να λαμβάνονται υπόψη οι διοικητικές δυνατότητες που υπάρχουν στα κράτη μέλη·

ότι για να εξασφαλιστεί αποδοτική λειτουργία, πρέπει να περιληφθούν στον παρόντα κανονισμό όλες οι υποχρεώσεις που έχουν αναλάβει τα κράτη μέλη, όσον αφορά τις πληροφορίες που πρέπει να παρέχουν τακτικά στην Επιτροπή, και, ως εκ τούτου, να καταργηθεί ο κανονισμός (ΕΟΚ) αριθ. 202/85 της Επιτροπής (7)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Αποξηραμένων Ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα κράτη μέλη ανακοινώνουν στην Επιτροπή, σε τριάντα ημέρες από την έγκριση, τα ονόματα και τις διευθύνσεις των εγκεκριμένων οργανώσεων, σύμφωνα με το άρθρο 8 παράγραφος 2 του κανονισμού (ΕΟΚ) αριθ. 2036/82, καθώς και τον αριθμό των παραγωγών που είναι μέλη τους.

Άρθρο 2

Το αργότερο την Παρασκευή κάθε εβδομάδας, τα κράτη μέλη ανακοινώνουν στην Επιτροπή τις ποσότητες πίσων, κουκιών και φουλιών αφενός, και τις ποσότητες γλυκών λούπινων αφετέρου, για τις οποίες υποβλήθηκε την προηγούμενη εβδομάδα αίτηση με την οποία ζητήθηκε η έκδοση πιστοποιητικού προκαθορισμού της ενίσχυσης που αναφέρεται στο άρθρο 6 παράγραφος 4 του κανονισμού (ΕΟΚ) αριθ. 2036/82. Τα στοιχεία συλλέγονται χωριστά για τα προϊόντα που προορίζονται για την διατροφή ζώων και για τα προϊόντα που προορίζονται για την ανθρώπινη κατανάλωση ή για συναφείς χρήσεις.

Εντούτοις, αν κατά τη διάρκεια ορισμένων εβδομάδων δεν υποβληθούν οι αιτήσεις αυτές σε ένα κράτος μέλος, δεν ισχύει η υποχρέωση για την εβδομαδιαία ανακοίνωση στην Επιτροπή. Στην περίπτωση αυτή, το εν λόγω κράτος μέλος ενημερώνει την Επιτροπή, τη στιγμή κατά την οποία διαβιβάζει τα μηνιαία στοιχεία που αναφέρονται στο άρθρο 4, σχετικά με όλες τις εβδομάδες κατά τη διάρκεια των οποίων δεν υποβλήθηκε καμία αίτηση.

Άρθρο 3

Τα κράτη μέλη ανακοινώνουν στην Επιτροπή στοιχεία για τις ποσότητες, που συλλέγονται ξεχωριστά για τα πίσα, τα κουκιά και τα φούλια και τα γλυκά λούπινα, για τις οποίες υποβλήθηκε κατά το δεκαπενθήμερο κάθε μηνός η αίτηση αναγνώρισης που προβλέπεται στο άρθρο 6 παράγραφος 1 του κανονισμού (ΕΟΚ) αριθ. 2036/82, διαχωρίζοντας τις ποσότητες για τις οποίες έχει προκαθοριστεί η ενίσχυση και εκείνες για τις οποίες η ενίσχυση δεν έχει προκαθοριστεί εκ των προτέρων. Τα στοιχεία που αφορούν το πρώτο δεκαπενθήμερο του μηνός ανακοινώνονται πριν από τις 25 του εν λόγω μηνός και τα στοιχεία που αφορούν το δεύτερο δεκαπενθήμερο ανακοινώνονται πριν τις 10 του επομένου μηνός.

Τα στοιχεία συλλέγονται ξεχωριστά για τα προϊόντα που προορίζονται για τη διατροφή ζώων και για τα προϊόντα που προορίζονται για την ανθρώπινη κατανάλωση ή για συναφείς χρήσεις.

Εντούτοις, εάν κατά την διάρκεια ενός δεκαπενθημέρου δεν υποβληθούν οι αιτήσεις αυτές σε ένα κράτος μέλος, δεν ισχύει η υποχρέωση για την ανακοίνωση δύο φορές το μήνα στην Επιτροπή. Στην περίπτωση αυτή, το εν λόγω κράτος μέλος ενημερώνει την Επιτροπή, τη στιγμή κατά την οποία διαβιβάζει τα μηνιαία στοιχεία που αναφέρονται στο άρθρο 4, σχετικά με το δεκαπενθήμερο κατά την διάρκεια του οποίου δεν υποβλήθηκε καμία αίτηση.

Άρθρο 4

Τα κράτη μέλη ανακοινώνουν στην Επιτροπή, σε τριάντα ημέρες μετά το τέλος του μηνός τα ακόλουθα στοιχεία, τα

οποία συλλέγονται ξεχωριστά για τα πίσα, τα κουκιά, τα φούλια και τα γλυκά λούπινα:

- τον αριθμό των εκδοθέντων πιστοποιητικών που αναφέρονται στο άρθρο 4 παράγραφος 2 του κανονισμού (ΕΟΚ) αριθ. 2036/82, καθώς και τις σχετικές ποσότητες,

- τις ποσότητες για τις οποίες έχει εφαρμοστεί το άρθρο 30 του κανονισμού (ΕΟΚ) αριθ. 3540/85,

- τις ποσότητες για τις οποίες έχει εφαρμοστεί το άρθρο 31 του κανονισμού (ΕΟΚ) αριθ. 3540/85.

Άρθρο 5

Τα κράτη μέλη ανακοινώνουν στην Επιτροπή πριν από την 1η Νοεμβρίου κάθε έτους, την προηγούμενη περίοδο εμπορίας, τα ακόλουθα στοιχεία που συλλέγονται ξεχωριστά για τα πίσα, τα κουκιά, τα φούλια και τα γλυκά λούπινα:

- τις ποσότητες που πραγματικά χρησιμοποιήθηκαν, κατανεμημένες σύμφωνα με τις υποδιαιρέσεις του άρθρου 9 του κανονισμού (ΕΟΚ) αριθ. 3540/85, καθώς και τον συνολικό αριθμό των εγκεκριμένων ατόμων που χρησιμοποιούν αυτά τα προϊόντα και την κατανομή τους ανάλογα με τον τρόπο χρησιμοποίησης,

- τις ποσότητες που πραγματικά χρησιμοποιήθηκαν από τις εγκεκριμένες οργανώσεις, κατανεμημένες σύμφωνα με τις υποδιαιρέσεις του άρθρου 21 του κανονισμού (ΕΟΚ) αριθ. 3540/85, καθώς και τον αριθμό των οργανώσεων αυτών και τον αριθμό των παραγωγών που είναι μέλη τους,

- τον αριθμό των υποβληθεισών δηλώσεων παραδόσεως, που αναφέρονται στο άρθρο 4 παράγραφος 1 του κανονισμού (ΕΟΚ) αριθ. 2036/82, καθώς τις σχετικές ποσότητες.

Άρθρο 6

Τα κράτη μέλη ανακοινώνουν στην Επιτροπή το αργότερο στις 31 Ιουλίου, τα στοιχεία που ορίζονται επακριβώς στο άρθρο 3, σχετικά με την περίοδο από 1ης Ιανουαρίου έως 30 Ιουνίου 1986. Για την περίοδο αυτή δεν είναι αναγκαία τα στοιχεία που ανακοινώνονται δύο φορές το μήνα.

Άρθρο 7

Ο κανονισμός (ΕΟΚ) αριθ. 202/86 καταργείται.

Άρθρο 8

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1986.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Ιουλίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 162 της 12. 6. 1982, σ. 28.

(2) ΕΕ αριθ. L 151 της 10. 6. 1985, σ. 7.

(3) ΕΕ αριθ. L 219 της 28. 7. 1982, σ. 1.

(4) ΕΕ αριθ. L 173 της 3. 7. 1985, σ. 3.

(5) ΕΕ αριθ. L 342 της 19. 12. 1985, σ. 1.

(6) ΕΕ αριθ. L 58 της 3. 1. 1986, σ. 26.

(7) ΕΕ αριθ. L 23 της 26. 1. 1985, σ. 22.